

**CRNA GORA**

**MINISTARSTVO PRAVDE**

**I Z V J E Š T A J**

**O PRIMJENI ZAKONA O MEĐUNARODNOM PRIVATNOM PRAVU**

**(jul 2022 – jul 2023. godine)**

**Podgorica, septembar 2023. godine**

**I Uvod**

Crna Gora je 2013. godine kodifikovala svoje međunarodno privatno pravo donošenjem Zakona o međunarodnom privatnom pravu, koji je u primjeni od 2014. godine. Ovaj zakon propisuje pravila o određivanju mjerodavnog prava u privatnopravnim odnosima sa međunarodnim elementom (kolizione norme), pravila o nadležnosti sudova i drugih organa za raspravljanje tih odnosa i pravila postupka, kao i pravila za priznavanje i izvršenje stranih sudskih i arbitražnih odluka i odluka drugih organa.

Zbog značaja ovog zakona, koji uređuje vrlo kompleksnu oblast, a čije su odredbe u cjelosti ili u pretežnom dijelu usklađene sa pravilima međunarodnog prava koje nastaje u Evropskoj uniji, Ministarstvo pravde, u skladu sa Akcionim planom za pregovaračko poglavlje 24 – pravda, sloboda i bezbjednost – mjera 5.1.7., kontinuirano prati njegovu primjenu kroz sačinjavanje godišnjih izvještaja. U vezi sa tim, Programom rada Ministarstva pravde za III kvartal 2023. godine predviđena je izrada Izvještaja o primjeni Zakona o međunarodnom privatnom pravu za period jul 2022 – jul 2023. godine.

Izvještaj sadrži podatke o broju i vrsti predmeta u kojima su u izvještajnom periodu primijenjene odredbe Zakona o međunarodnom privatnom pravu u osnovnim sudovima, Višim sudovima i Privrednom sudu Crne Gore (u daljem tekstu: Privredni sud), kao i podatke o sudskoj praksi i načelnim pravnim stavovima Vrhovnog suda Crne Gore (u daljem tekstu: Vrhovni sud) koji su zauzeti povodom primjene odredaba ovog zakona. Izvještaj, pored navedenih, sadrži podatke o broju ostavinskih predmeta u kojima su notari, kao povjerenici suda za sprovođenje ostavinskog postupka, u izvještajnom periodu primijenili odredbe navedenog zakona, kao i podatke o održanim seminarima i obukama iz oblasti međunarodnog privatnog prava i međunarodne pravosudne saradnje u građanskim stvarima, koje je u izvještajnom periodu organizovao Centar za obuku u sudstvu i državnom tužilaštvu (u daljem tekstu: Centar za obuku).

Za potrebe izrade ovog Izvještaja pribavljeni su podaci od Vrhovnog suda, Centra za obuku i Notarske komore Crne Gore (u daljem tekstu: Notarska komora).

**II Primjena Zakona o međunarodnom privatnom pravu u osnovnim sudovima i Privrednom sudu, po određenim oblastima prava**

1. **Primjena Zakona o međunarodnom privatnom pravu u osnovnim sudovima**

Osnovni sudovi su u izvještajnom periodu primijenili odredbe Zakona o međunarodnom privatnom pravu u 660 predmeta. Posmatrano po određenim oblastima prava, 96 predmeta odnosi se na oblast porodičnog prava, 108 predmeta na oblast obligacionog prava, 262 predmeta na oblast stvarnog prava i 194 predmeta na oblast nasljednog prava.

Osnovni sud u Kotoru imao je najveći broj predmeta sa međunarodnim elementom u kojima su u izvještajnom periodu primijenjene odredbe Zakona o međunarodnom privatnom pravu – 219 predmeta, a nakon njega Osnovni sud u Žabljaku sa 111 predmeta, Osnovni sud u Bijelom Polju sa 101 predmetom i Osnovni sud u Podgorici sa 71 predmetom. Sa druge strane, pojedini osnovni sudovi su u veoma malom broju predmeta primijenili odredbe navedenog zakona – Osnovni sud u Herceg Novom tri predmeta i Osnovni sud u Nikšiću u jednom predmetu, dok Osnovni sud u Plavu i Osnovni sud u Rožajama nisu imali predmeta sa međunarodnim elementom.

Posmatrano po oblastima prava, najveći broj predmeta sa međunarodnim elementom u izvještajnom periodu imali su: Osnovni sud u Podgorici 22 predmeta i Osnovni sud u Bijelom Polju 18 predmeta iz oblasti porodičnog prava; Osnovni sud u Podgorici 33 predmeta i Osnovni sud u Kotoru 31 predmet iz oblasti obligacionog prava; Osnovni sud u Kotoru 175 predmeta i Osnovni sud u Žabljaku 21 predmet iz oblasti stvarnog prava; te Osnovni sud u Žabljaku 82 predmeta i Osnovni sud u Bijelom Polju 50 predmeta iz oblasti nasljednog prava.

Broj predmeta u kojima su u izvještajnom periodu u osnovnim sudovima primijenjene odredbe Zakona o međunarodnom privatnom pravu – 660 veći je za 256 predmeta ili 38,80 % u odnosu na prethodni izvještajni period (jul 2021 – jul 2022.godine), u kojem je navedeni broj iznosio 404 predmeta.

Ako izvršimo upoređivanje broja predmeta u kojima su primijenjene odredbe predmetnog zakona u izvještajnom i prethodnom periodu, po oblastima prava, dolazimo do zaključka da je ukupan broj predmeta iz oblasti porodičnog prava bio manji za 3 predmeta ili 3,03% u odnosu na prethodni period u kojem je ovaj broj iznosio 99 predmeta. Kada je u pitanju oblast obligacionog prava, ukupan broj predmeta u kojima su primijenjene odredbe predmetnog zakona u izvještajnom periodu veći je za 38 predmeta ili ­­­35,19% u odnosu na prethodni period u kojem je ovaj broj iznosio 70 predmeta. Što se tiče oblasti stvarnog prava, ukupan broj predmeta u kojima su primijenjene odredbe predmetnog zakona u izvještajnom periodu veći je je za 166 predmeta ili 63,36% u odnosu na prethodni period u kojem je ovaj broj iznosio 96 predmeta. U konačnom, kada je u pitanju oblast nasljednog prava, broj predmeta u kojima su osnovni sudovi u izvještajnom periodu primijenili odredbe predmetnog zakona veći je u izvještajnom periodu za 55 predmeta ili 28,35% u odnosu na prethodni period u kojem je ovaj broj iznosio 139 predmeta.

Kada se uporede podaci o primjeni Zakona o međunarodnom privatnom pravu u izvještajnom periodu sa podacima iz prethodnog perioda pojedinačno po sudovima, zapaža se da je Osnovni sud u Baru u izvještajnom periodu primijenio odredbe ovog zakona u 38 predmeta, za razliku od prethodnog perioda kada je taj broj bio osam predmeta; Osnovni sud u Beranama je u izvještajnom periodu primijenio odredbe ovog zakona u 16 predmeta, za razliku od prethodnog perioda kada je taj broj bio dva predmeta; Osnovni sud u Bijelom Polju je u izvještajnom periodu primijenio odredbe ovog zakona u 101 predmetu za razliku od prethodnog perioda kada je taj broj bio 63; Osnovni sud u Danilovgradu je u izvještajnom periodu primijenio odredbe ovog zakona u 26 predmeta, za razliku od prethodnog perioda kada je taj broj bio osam predmeta; te Osnovni sud u Žabljaku je u izvještajnom periodu primijenio odredbe ovog zakona u 111 predmeta, za razliku od prethodnog perioda kada je ovaj broj bio 138 predmeta. Takođe, treba napomenuti da je Osnovni sud u Kolašinu u izvještajnom periodu primijenio odredbe ovog zakona u 27 predmeta, za razliku od prethodnog perioda kada je taj broj bio sedam predmeta; Osnovni sud u Kotoru je u izvještajnom periodu primijenio odredbe ovog zakona u 219 predmeta za razliku od prethodnog perioda kada je taj broj bio šest; Osnovni sud u Nikšiću je u izvještajnom periodu primijenio odredbe ovog zakona u jednom predmetu za razliku od prethodnog perioda kada je taj broj bio 11; Osnovni sud u Pljevljima je u izvještajnom periodu primijenio odredbe ovog zakona u 12 predmeta za razliku od prethodnog perioda kada je taj broj bio 21; Osnovni sud u Podgorici je u izvještajnom periodu primijenio odredbe ovog zakona u 71 predmetu za razliku od prethodnog perioda kada je taj broj bio 43; Osnovni sud u Ulcinju je u izvještajnom periodu primijenio odredbe ovog zakona u 22 predmeta za razliku od prethodnog perioda kada je taj broj bio 24; Osnovni sud u Herceg Novom je u izvještajnom periodu primijenio odredbe ovog zakona u tri predmeta što je isti broj kao i u prethodnom periodu; Osnovni sud u Cetinju je u izvještajnom periodu primijenio odredbe ovog zakona u 13 predmeta za razliku od prethodnog perioda kada je taj broj bio 8; Osnovni sud u Plavu nije imao predmeta sa međunarodnim elementom za razliku od prethodnog perioda kada je taj broj bio 16 predmeta, takođe Osnovni sud u Rožajima nije imao predmeta sa međunarodnim elementom za razliku od prethodnog perioda, kada je taj broj bio 46 predmeta.

U tabeli koja slijedi prikazan je broj predmeta u kojima su primijenjene odredbe Zakona o međunarodnom privatnom pravu u osnovnim sudovima u periodu jul 2022 – jul 2023. godine, pojedinačno po sudovima i određenim oblastima prava, kao i zbirni podaci.

**Tabela 1**

|  |  |  |  |  |  |
| --- | --- | --- | --- | --- | --- |
| **NAZIV SUDA** | **Porodično pravo** (broj predmeta) | **Obligaciono pravo** (broj predmeta) | **Stvarno pravo** (broj predmeta) | **Nasljedno pravo** (broj predmeta) | **UKUPNO** |
| Osnovni sud u Baru | 14 | 0 | 1 | 23 | 38 |
| Osnovni sud u Beranama | 1 | 5 | 7 | 3 | 16 |
| Osnovni sud u Bijelom Polju | 18 | 14 | 19 | 50 | 101 |
| Osnovni sud u Danilovgradu | 8 | 2 | 12 | 4 | 26 |
| Osnovni sud u Žabljaku | 1 | 7 | 21 | 82 | 111 |
| Osnovni sud u Kolašinu | 0 | 4 | 13 | 10 | 27 |
| Osnovni sud u Kotoru | 13 | 31 | 175 | 0 | 219 |
| Osnovni sud u Nikšiću | 1 | 0 | 0 | 0 | 1 |
| Osnovni sud u Plavu | 0 | 0 | 0 | 0 | 0 |
| Osnovni sud u Pljevljima | 4 | 3 | 5 | 0 | 12 |
| Osnovni sud u Podgorici | 22 | 33 | 8 | 8 | 71 |
| Osnovni sud u Rožajama | 0 | 0 | 0 | 0 | 0 |
| Osnovni sud u Ulcinju | 10 | 3 | 0 | 9 | 22 |
| Osnovni sud u Herceg Novom | 1 | 1 | 0 | 1 | 3 |
| Osnovni sud u Cetinju | 3 | 5 | 1 | 4 | 13 |
| **UKUPNO** | **96** | **108** | **262** | **194** | **660** |

1. **Primjena Zakona o međunarodnom privatnom pravu u Višim sudovima**

Viši sud u Bijelom Polju je u izvještajnom periodu u četri predmeta primijenio odredbe Zakona o međunarodnom privatnom pravu dok Viši sud u Podgorici nije imao predmeta sa međunarodnim elementom.

1. **Primjena Zakona o međunarodnom privatnom pravu u privrednom sudu**

Privredni sud je u izvještajnom periodu u 14 predmeta primijenio odredbe Zakona o međunarodnom privatnom pravu. Dakle radi se o 248 predmeta ili ti 94,66% manje nego u prethodnom izvještajnom periodu, kada je taj broj iznosio 262 predmeta.

**III Primjena Zakona o međunarodnom privatnom pravu u ostavinskim postupcima koje sprovode notari kao povjerenici suda**

Notari su u izvještajnom periodu u 200 predmeta primijenili odredbe Zakona o međunarodnom privatnom pravu. U najvećem broju ostavinskih predmeta odredbe navedenog zakona primijenili su: Milošević Marina, notarka iz Bara – u 81 predmetu, Ismailaga Ilirijana, notarka iz Ulcinja – u 19 predmeta i Jovanović Sanja, notarka iz Kotora – u 15 predmeta. Od ukupno 61 notara koji su obavljali notarsku djelatnost u izvještajnom periodu, 38 notara nije primjenjivalo odredbe navedenog zakona ni u jednom ostavinskom predmetu.

Upoređujući navedene podatke sa podacima iz prethodnog izvještajnog perioda u kojem su notari primijenili odredbe predmetnog zakona u 118 predmeta, može se konstatovati da je u izvještajnom periodu došlo do povećanja broja ove vrste predmeta za 82 predmeta ili 41,00%.

U tabeli koja slijedi prikazan je broj ostavinskih predmeta u kojima su notari, kao povjerenici suda za sprovođenje ostavinskog postupka, primijenili odredbe Zakona o međunarodnom privatnom pravu, u periodu jul 2022 – jul 2023. godine, pojedinačno za svakog notara, kao i zbirni podaci.

**Tabela 2**

|  |  |
| --- | --- |
| **NOTAR** | **Broj ostavinskih predmeta u kojima su primijenjene odredbe Zakona o međunarodnom privatnom pravu** |
| Adžić Jadranka, Podgorica | 9 |
| Andrijašević Jelena, Podgorica | 0 |
| Antunović Ljubica, Herceg Novi | 0 |
| Bekan Vladan, Podgorica | 4 |
| Beloica Miladin, Berane | 0 |
| Bjeković Danko, Pljevlja | 0 |
| Bogavac Svetozar, Bijelo Polje | 0 |
| Bošnjak Slavica, Podgorica | 0 |
| Božović Senja, Cetinje | 9 |
| Čepić Tanja, Podgorica | 2 |
| Čović Biljana, Bijelo Polje | 0 |
| Ćurić Darko, Podgorica | 8 |
| Čvorović Igor, Podgorica | 0 |
| Đurasović Maja, Podgorica | 1 |
| Ilić Ivana, Danilovgrad | 1 |
| Ismailaga Ilirijana, Ulcinj | 19 |
| Ivanović Đorđe, Tivat | 2 |
| Janjušević Ivan, Žabljak | 0 |
| Janjušević Nataša, Nikšić | 3 |
| Jovanović Rade, Budva | 0 |
| Jovanović Sanja, Kotor | 15 |
| Jovović Milena, Zeta | 0 |
| Kalabrezi Gzim, Ulcinj | 0 |
| Kardović Musić Majda, Rožaje | 0 |
| Kašćelan Branka, Kotor | 5 |
| Klikovac Lidija, Podgorica | 7 |
| Klikovac Radmila, Podgorica | 0 |
| Knežević Dalibor, Budva | 0 |
| Knežević Irena, Cetinje | 0 |
| Knežević Verica, Kotor | 5 |
| Konatar Biljana, Bijelo Polje | 1 |
| Kostić Lela, Nikšić | 0 |
| Kožar Feho, Rožaje | 1 |
| Krivokapić Kuhar Aleksandra, Herceg Novi | 0 |
| Lekić Sergej, Bar | 0 |
| Lekić Šućo, Podgorica | 0 |
| Marić Tamara, Herceg Novi | 0 |
| Marković Ljubiša, Nikšić | 0 |
| Marković Veselinka, Kolašin | 0 |
| Milošević Marina, Bar | 81 |
| Mitrović Milena, Budva | 10 |
| Moštrokol Milica, Kotor | 4 |
| Pantović Lidija, Tuzi | 0 |
| Pavlović Svetlana, Bar | 0 |
| Perišić Marija, Nikšić | 1 |
| Perović Marinko, Nikšić | 0 |
| Radović Sonja, Podgorica | 0 |
| Rakočević Biljana, Kolašin | 0 |
| Rakočević Nela, Tivat | 0 |
| Redžepagić Senad, Bar | 0 |
| Sekulić Vuksan, Bijelo Polje | 0 |
| Stijović Igor, Podgorica | 0 |
| Stojković Anka, Podgorica | 0 |
| Škopelja Zoran, Bar | 0 |
| Šćepanović Ivanka, Podgorica | 1 |
| Šestović Olja, Herceg Novi | 0 |
| Tomanović Nikola, Budva | 9 |
| Veljić Milonja, Berane | 0 |
| Vukčević Andrijana, Podgorica | 0 |
| Vukčević Slavka, Budva | 0 |
| Živaljević Milena, Danilovgrad | 2 |
| **UKUPNO** | **200** |

**IV Načelni pravni stavovi Vrhovnog suda**

Vrhovni sud u izvještajnom periodu nije zauzimao načelne pravne stavove povodom primjene Zakona o međunarodnom privatnom pravu, već je stavove u vezi sa ovim zakonom izražavao kroz svoje odluke.

**V Obuke i seminari koje je organizovao Centar za obuku u periodu jul 2022 – jul 2023. godine iz oblasti međunaronog privatnog prava**

Centar za obuku je u izvještajnom periodu organizovao kontinuiranu obuku iz oblasti međunarodnog privatnog prava u građanskim i privrednim stvarima, i to:

* **18. oktobra 2022. godine** – u saradnji sa Njemačkom fondacijom za međunarodnu pravnu saradnju – IRZ, organizovao seminar na temu: **„Međunarodno privatno pravo – mjerodavno pravo“.** Seminar je organizovan u okviru Programa za kontinuiranu obuku sudija i državnih tužilaca za 2022. godinu, a imao je za cilj da doprinese tumačenju crnogorskog prava o međunarodnom privatnom pravu u skladu sa relevantnim međunarodnim standardima pravne države, prije svega, primjenom i osnovnim razumijevanjem međunarodnog privatnog prava i procesnog prava EU, a glavni fokus je bio na pitanjima iz porodičnog prava i imovinskih odnosa. U uvodnom dijelu učesnicima su se ispred organizatora obratili gđa Maja Milošević, direktorica Sekretarijata Centra za obuku u sudstvu i državnom tužilaštvu i g. Stefan Purner, rukovodilac Sekcije za Jugoistočnu Evropu – IRZ. Predavači na obuci su bili: prof. dr Maja Kostić Mandić, Pravni fakultet Univerziteta Crne Gore i prof. dr Zlatan Meškić, Princ Sultan Univerzitet (Rijad), Saudijska Arabija. Konkretnije teme o kojima se govorilo i kroz praktične primjere diskutovalo bile su sledeće: *Sudska praksa u priznanju i izvršenju stranih sudskih odluka u Crnoj Gori i potreba inoviranja pravnog okvira ( Haška konvencija o presudama iz 2019 ); Primjena mjerodavnog prava na imovinske odnose - EU & komparativno pravo; Pravni okvir i sporna pitanja u sudskoj praksi u oblasti mjerodavnog prava za porodičnopravne odnose u Crnoj Gori.* Seminaru je prisustvovalo **13 učesnika/ca ( 11 sudija/tkinja i 2 savjetnika/ce u sudu).**

**VI Ocjena stanja**

Na osnovu analize pribavljenih podataka može se konstatovati da je Zakon o međunarodnom privatnom pravu u izvještajnom periodu primjenjivan u znatno većem broju predmeta u odnosu na prethodni izvještajni period i da nije bilo problema u njegovoj primjeni.

Naime, osnovni sudovi su u izvještajnom periodu primijenili odredbe navedenog zakona u 660 predmeta, što zajedno sa brojem predmeta u kojima je Privredni sud primijenio odredbe istog zakona – 14 i Viši sud u Bijelom Polju u četri predmeta, iznosi 678 predmeta. Posmatrano po određenim oblastima prava, 96 predmeta odnosi se na oblast porodičnog prava, 108 predmeta na oblast obligacionog prava, 262 predmeta na oblast stvarnog prava i 194 predmeta na oblast nasljednog prava iz nadležnosti osnovnih sudova.

Osnovni sud u Kotoru imao je najveći broj predmeta sa međunarodnim elementom u kojima su u izvještajnom periodu primijenjene odredbe Zakona o međunarodnom privatnom pravu – 219 predmeta, a nakon njega Osnovni sud u Žabljaku sa 111 predmeta, Osnovni sud u Bijelom Polju sa 101 predmetom i Osnovni sud u Podgorici sa 71 predmetom. Sa druge strane, pojedini osnovni sudovi su u veoma malom broju predmeta primijenili odredbe navedenog zakona – Osnovni sud u Herceg Novom tri predmeta i Osnovni sud u Nikšiću u jednom predmetu, dok Osnovni sud u Plavu i Osnovni sud u Rožajama nisu imali predmeta sa međunarodnim elementom.

Posmatrano po oblastima prava, najveći broj predmeta sa međunarodnim elementom u izvještajnom periodu imali su: Osnovni sud u Podgorici 22 predmeta i Osnovni sud u Bijelom Polju 18 predmeta iz oblasti porodičnog prava; Osnovni sud u Podgorici 33 predmeta i Osnovni sud u Kotoru 31 predmet iz oblasti obligacionog prava; Osnovni sud u Kotoru 175 predmeta i Osnovni sud u Žabljaku 21 predmet iz oblasti stvarnog prava; te Osnovni sud u Žabljaku 82 predmeta i Osnovni sud u Bijelom Polju 50 predmeta iz oblasti nasljednog prava.

Dakle, broj predmeta u kojima su u izvještajnom periodu u osnovnim sudovima primijenjene odredbe Zakona o međunarodnom privatnom pravu, a koji iznosi 660 predmeta, je za 256 predmeta ili 38,80 % veći u odnosu na prethodni izvještajni period (jul 2021 – jul 2022.godine), u kojem je navedeni broj iznosio 404 predmeta, a broj predmeta u kojima je Privredni sud primijenio odredbe predmetnog zakona znatno je manji nego u prethodnom izvještajnom periodu i iznosi 14 predmeta. Viši sud u Bijelom Polju je u izvještajnom periodu u četri predmeta primijenio odredbe Zakona o međunarodnom privatnom pravu.

Takođe, u izvještajnom periodu došlo je do znatnog povećanja broja ostavinskih predmeta u kojima su notari, kao povjerenici suda, primijenili odredbe predmetnog zakona, jer su njegove odredbe primijenjene u 200 predmeta, za razliku od prethodnog izvještajnog perioda u kojem su odredbe ovog zakona primijenjene u 118 predmeta.

Od izuzetne važnosti za pouzdanu evidenciju predmeta sa elementom inostranosti u kojima se primjenjuju odredbe Zakona o međunarodnom privatnom pravu biće novi informacioni sistem pravosuđa, koji je u pripremi, a koji će sadržati sve relevantne podatke o ovoj vrsti predmeta.

Za pravilno tumačenje i primjenu Zakona o međunarodnom privatnom pravu posebno je značajna uloga Vrhovnog suda koji je, iako u izvještajnom periodu nije zauzimao načelne pravne stavove u pogledu njegove primjene, kroz svoje odluke izrazio pravne stavove u pogledu njegovog tumačenja u konkretnim slučajevima.

Za uspješnu primjenu predmetnog zakona posebno su važne aktivnosti Centra za obuku, koji je u izvještajnom periodu nastavio sa organizovanjem kontinuiranih i inicijalnih obuka iz oblasti međunarodnog privatnog prava u građanskim stvarima za sudije, kandidate za sudije i sudske savjetnike. Značaj ovih obuka je izuzetno veliki, jer predmetni zakon uređuje vrlo složenu materiju, za čije je pravilno razumijevanje, kada su u pitanju pojedine norme, neophodno pojašnjenje eksperata sa odgovarajućim stručnim znanjem.

**VII Realizacija preporuka iz prethodnog perioda**

Ministarstvo pravde je u izvještajnom periodu, a u cilju realizacije preporuka iz prethodnog perioda, nastavilo sa kontinuiranim praćenjem primjene Zakona o međunarodnom privatnom pravu, kako kroz komunikaciju sa subjektima koji ga primjenjuju i organizuju obuke iz oblasti koju isti uređuje, tako i kroz izradu predmetnog Izvještaja i praćenje relevantne pravne tekovine Evropske unije za oblast međunarodnog privatnog prava.

Centar za obuku je u izvještajnom periodu nastavio sa kontinuiranim i inicijalnim obukama sudija i državnih tužilaca, kandidata za sudije i državne tužioce, kao i sudskih savjetnika iz oblasti međunarodnog privatnog prava, što je, takođe, bila jedna od preporuka iz prethodnog Izvještaja.

Dakle, može se konstatovati da su sve preporuke iz prethodnog perioda uspješno realizovane.

**VIII Preporuke za naredni period**

Polazeći od nesumnjivog značaja Zakona o međunarodnom privatnom pravu i, s tim u vezi, potrebe njegovog pravilnog tumačenja i praćenja primjene, u narednom periodu potrebno je:

* Nastaviti sa praćenjem primjene Zakona o međunarodnom privatnom pravu kroz izradu godišnjih izvještaja o njegovoj primjeni;
* Nastaviti sa kontinuiranim organizovanjem seminara i obuka za nosioce pravosudnih funkcija iz oblasti međunarodnog privatnog prava;
* Pratiti promjene relevantne pravne tekovine Evropske unije za oblast međunarodnog privatnog prava i, s tim u vezi, preduzimati odgovarajuće aktivnosti u pravcu usaglašavanja domaćeg zakonodavstva sa tim promjenama.